Albersin projektiossa alueiden pinta-alat ovat oikeassa suhteessa, mutta niiden muodot vääristyvät.
Albersin projektion mukainen maailman­kartta, standardi­leveys­piireinä 20°N ja 50°N.
**Albersin projektio** eli **Albersin oikeapintainen kartioprojektio** on Heinrich C. Albersin 
vuonna 1805 keksimä karttaprojektio. Se kuuluu kartio­projektioiden ryhmään, ja siinä käytetään kahta standardileveyspiiriä. Se on *oikea­pintainen* eli siinä eri alueiden pinta-alat ovat oikeassa suhteessa, mutta kartan mittakaava ei kaikkialla ole sama joka suuntaan eivätkä alueet näy oikean muotoisina. Standardi­leveys­piirien välisellä alueella nämä vääristymät ovat kuitenkin vähäisiä.

Albersin projektio on yksi Brittiläisen Kolumbian kartoissa käytettävistä projektioista
 ja ainoa Yukonin territorion virallisissa kartoissa käytetty. Sitä käyttävät myös Yhdysvaltain geologian tutkimuskeskus (USGS) ja Yhdysvaltain väestönlaskentavirasto (USCB).

Koordinaatit
------------

Seuraavassa käytetään kartan keskiosan kautta kulkevalle, kartassa pysty­suorana näkyvälle pituus­piirille
(referenssi­pituus­piirille) merkintää λ0, referenssi­leveys­piirille merkintää φ0 sekä standardi­leveys­piireille merkintöjä φ1 ja φ2. Tällöin maanpinnan piste, jonka maan­tieteellinen leveys on \phi ja pituus \lambda , kuvautuu tasolle pisteeseen, jonka karteesiset koordinaatit (*x*, *y*) ovat:

  

{\displaystyle x=\rho \sin \theta }
{\displaystyle y=\rho \_{0}-\rho \cos \theta }
missä 

{\displaystyle n={\tfrac {1}{2}}(\sin \phi \_{1}+\sin \phi \_{2})}
{\displaystyle \theta =n(\lambda -\lambda \_{0})}
{\displaystyle C=\cos ^{2}\phi \_{1}+2n\sin \phi \_{1}}
{\displaystyle \rho ={\frac {\sqrt {C-2n\sin \phi }}{n}}}
{\displaystyle \rho \_{0}={\frac {\sqrt {C-2n\sin \phi \_{0}}}{n}}}

Erikoistapauksia
----------------

Jos pohjois- tai etelänapa on toisena standardi­leveys­piirinä, sanotaan projektiota Lambertin oikea­pintaiseksi kartio­projektioksi. Siinä napa näkyy pisteenä, kun se Albersin projektiossa yleensä näkyy ympyrän­kaarena. Eräänlaisina Albersin projektion raja­tapauksina voidaan pitää myös Lambertin oikea­pintaisen taso­projektion sitä erikoistapauksta, jossa projektion keskus on navalla, sekä Lambertin oikea­pintaista lieriö­projektiota; näistä edellinen saadaan valitsemalla napa ja jälkimmäinen valitsemalla päiväntasaaja ainoaksi standardi­leveys­piiriksi. Näissä tapauksissa on kuitenkin edellä esitettyjä kaavoja muutettava.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Albers projection

Lähteet
-------

1. 1 2 3 4  John P. Snyder: "Albers Equal-area Conic Projection", *Map Projections - A Working Manual*, s. 98. Washington D. C.: United States Government Print Office, 1987. Teoksen verkkoversio.  (Arkistoitu – Internet Archive)
2. ↑  Map Projection Standard, General Standard British Columbia Resources Inventory Committee.  Arkistoitu 14.3.2014. Viitattu 9.1.2015.
3. ↑  Support & Info: Common Questions Geomatics Yukon. Viitattu 9.1.2015.
4. ↑  Lambert Azimuthal Equal-Area Projection MathWorld. Viitattu 9.1.2015.
5. ↑  Maps of Hemispheres and Continents Radical Cartography. Viitattu 9.1.2015.